Die Kerk en die Nuwe verbond
Meeste mense verstaan onder "Israel" die Joodse volk - almal wat van Joodse oorsprong is. Die "kerk", volgens die verstaan van talle, is die groep mense wat glo in Y'shua as die Messias (hoofsaaklik nie-Jode wat as "christene" bekend staan). Die "kerk" - so glo hierdie mense - het na die dood, opstanding en hemelvaart van die Messias tot stand gekom toe Petrus in Handelinge 2 sy bekende Pinksterboodskap gebring het en 3000 mense tot inkeer gekom het. Die "nuwe verbond" word normaalweg gesien as die verbond wat die Vader met 'n "nuwe" groep mense aangegaan het (Jode sowel as nie-Jode wat tot geloof in die Messias gekom het) en met "nuwe" voorwaardes wat daarmee saamgaan (ons staan onder die genade en word gelei deur die Gees, in plaas van onderhouding van die wet). Die sg. "Replacement Theology" is die skool van denke wat sê dat die "kerk" van die Nuwe Testament in die oë van die Vader die plek ingeneem het wat die volk Israel in die Ou Testament beklee het - Israel is met ander woorde "vervang" ("replaced") met die kerk.
Die Messias het die aand voor sy dood tydens die pasgamaaltyd die "nuwe verbond" bekend gestel en dit met sy bloed in verband gebring. Die sleutel vir deelname aan die nuwe verbond lê opgesluit in die bloed van Y'shua: diegene wat waarlik glo dat sy bloed 'n volkome versoening vir hulle sondes is, kan op die mak olyfboom ingeënt of teruggeënt word en deel kry aan al die voorregte van die verbond.